ΑΠΟΦΑΣΗ ΤΟΥ ΣΥΜΒΟΥΛΙΟΥ της 11ης Νοεμβρίου 1980 περί αναλήψεως οικονομικής δράσεως της Κοινότητος για την εξάλειψη της αφρικανικής πανώλους των χοίρων στη Σαρδηνία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι η αφρικανική πανώλη των χοίρων εμφανίστηκε στη Σαρδηνία το 1977 και ότι η Κοινότητα με σκοπό να εξασφαλίσει προστασία κατά της ενδεχομένης εξαπλώσεως αυτής της ασθενείας, σ' ένα πρώτο στάδιο και να συμβάλλει στην εξάλειψή της σ' ένα δεύτερο στάδιο, έχει ήδη χορηγήσει την οικονομική της ενίσχυση στην Ιταλία κατ' εφαρμογή της αποφάσεως 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών μέτρων που παρουσιάζουν επείγοντα χαρακτήρα(4)-

ότι η ασθένεια εξακολουθεί να υπάρχει- ότι πρέπει συνεπώς να ενισχυθούν τα εφαρμοσθέντα μέτρα για να επιτευχθεί ο βασικός στόχος, που είναι η εξάλειψη της αφρικανικής πανώλους των χοίρων σ' ολόκληρη τη Σαρδηνία-

ότι οι ιταλικές αρχές έκαναν έκκληση στην Κοινότητα για να επιτύχουν συνεισφορά στις δαπάνες που συνεπάγεται η αποτελεσματική εφαρμογή ενός κτηνιατρικού προγράμματος για πλήρη και άμεση εξάλειψη της ασθενείας, καθώς και πιο μακροπρόθεσμα μέτρα για τη διαφύλαξη των επιτευχθέντων αποτελεσμάτων-

ότι πρέπει, με μία νέα ευρύτερη δράση και σε πλαίσιο διαφορετικό από αυτό των διαδικασιών που ακολουθήθηκαν μέχρι σήμερα να γίνει δεκτή αυτή η αίτηση και να χορηγηθεί μία πρώτη ενίσχυση υπέρ της Σαρδηνίας προκειμένου να αντιμετωπισθεί η παρούσα κατάσταση-

ότι αυτό το σχέδιο εξαλείψεως πρέπει να περιλαμβάνει ορισμένα μέτρα που να εγγυώνται την αποτελεσματικότητα της αναληφθείσης δράσεως- ότι αυτά τα μέτρα πρέπει να είναι δυνατό, αφ' ενός, να θεσπίζονται και, αφ' ετέρου, να προσαρμόζονται στην εξέλιξη της καταστάσεως, σύμφωνα με μία διαδικασία που να ενώνει στενά τα Κράτη Μέλη και την Επιτροπή-

ότι είναι αναγκαία η εξασφάλιση της κανονικής πληροφορήσεως των Κρατών Μελών για την εξέλιξη της αναληφθείσης δράσεως στο σύνολό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ιταλική Δημοκρατία καταρτίζει ένα επείγον πρόγραμμα για την εξάλειψη της αφρικανικής πανώλους των χοίρων στη Σαρδηνία και την αναδιάρθρωση της χοιροτροφίας.

Το πρόγραμμα αυτό, που πρέπει να πραγματοποιηθεί σε ανώτατη προθεσμία πέντε εντών, πρέπει να ανταποκρίνεται στις διατάξεις του άρθρου 2 και να έχει εγκριθεί σύμφωνα με το άρθρο 3.

Άρθρο 2

Το πρόγραμμα που αναφέρεται στο πρώτο άρθρο πρέπει να προβλέπει:

1. αυστηρά μέτρα εξαλείψεως και ιδίως:

α) τη σφαγή όλων των χοίρων της επαρχίας του Nuoro όπου έχει εξαπλωθεί η ασθένεια-

β) την καταστροφή ή την επί τόπου κατανάλωση όλου του χοιρείου κρέατος που υπάρχει στο έδαφος που αναφέρεται υπό α) καθώς και όλων των προϊόντων με βάση το χοίρειο κρέας εκτός από τις κονσέρβες σε αποστειρωμένα κουτιά-

γ) τον καθαρισμό, την απολύμανση, την εξάλειψη των εντόμων και των αρουραίων από τις εκμεταλλεύσεις και όλους τους χώρους που δυνατόν να έχουν μολυνθεί από χοίρους ή από χοίρεια κρέατα καθώς και από προϊόντα που προέρχονται από αυτά τα κρέατα-

δ) τη συστηματική ορρολογική ανίχνευση της ασθένειας στους χοίρους των εκμεταλλεύσεων που βρίσκονται στις γειτονικές ζώνες του εδάφους που αναφέρεται υπό α) ή εκμεταλλεύσεων που δυνατόν να παρουσιάζουν κίνδυνο μολύνσεως-

ε) τη σφαγή των χοίρων που φέρουν αντισώματα της ασθένειας και την καταστροφή των κρεάτων τους-

στ) την άμεση και πλήρη αποζημίωση των ιδιοκτητών, οι χοίροι των οποίων εσφάγησαν κατ' εφαρμογή αυτού του προγράμματος-

2. προληπτικά μέτρα κατά της ασθενείας και ιδίως:

α) τον έλεγχο και τη συστηματική καταστροφή όλων των αποβλήτων που προέρχονται από τα διεθνή μέσα μεταφορών-

β) τον έλεγχο και την καταστροφή όλων των αποβλήτων και ακαθάρτων υδάτων από κουζίνες και βιομηχανίες που χρησιμοποιούν χοίρειο κρέας-

γ) την απαγόρευση χρησιμοποιήσεως των αποβλήτων και των ακαθάρτων υδάτων από κουζίνες και βιομηχανίες που χρησιμοποιούν χοίρειο κρέας για τη διατροφή των χοίρων-

δ) την εντομολογική μελέτη των περιφερειών όπου διαπιστώθηκε η ασθένεια-

ε) την εφαρμογή μέτρων καταπολεμήσεως κατά των εξωτερικών παρασίτων των ζώων, και ιδίως την εξάλειψή τους-

στ) την πραγματοποίηση και τον έλεγχο της απολυμάνσεως και της εξαλείψεως των εντόμων στα μέσα μεταφοράς-

ζ) την απαγόρευση κάθε εισαγωγής ζώντων χοίρων ανεξάρτητα από την προέλευση και τον προορισμό για μία περίοδο τουλάχιστον ενός έτους από την πλήρη πραγματοποίηση των μέτρων που προβλέπονται στο σημείο 1 υπό α), β) και γ) στο έδαφος της επαρχίας που πραγματοποιήθηκε η συστηματική σφαγή των χοίρων-

3. τα μέτρα ελέγχου για την ανασύσταση του ζωικού κεφαλαίου στην επαρχία που αναφέρεται στο σημείο 1 υπό α), και ιδίως:

α) την ανακαίνιση ή την ανέγερση χοιροστασίων που να ανταποκρίνονται στις σχετικές προδιαγραφές και να επιτρέπουν ικανοποιητική υγειονομική προστασία-

β) κανόνες δημιουργίας χοιροτροφιών κατά τρόπο ώστε να αποφεύγεται ένας μεγάλος αριθμός και ιδιαίτερα η επιστροφή στην ελεύθερη μη ελεγχόμενη οικογενειακή χοιροτροφία-

γ) την προοδευτική ανασύσταση του ζωικού κεφαλαίου των εγκαταστάσεων που έχουν εγκριθεί ως χοιροστάσια με την εισαγωγή ζώων αναπαραγωγής σύμφωνα προς όλες τις υγειονομικές εγγυήσεις, ενώ η ανασύσταση αυτή προϋποθέτει μία περίοδο υγειονομικής επιβλέψεως με την εισαγωγή χοίρων "φρουρών" που να έχουν υποβληθεί σε εξετάσεις-

δ) τον υγειονομικό έλεγχο των χοιροτροφιών από την αρχή της δημιουργίας τους-

ε) τον έλεγχο όλων των μετακινήσεων των χοίρων ανεξάρτητα από την καταγωγή και τον προορισμό-

στ) οικονομική ενίσχυση στους εκτροφείς για τους οποίους η χοιροτροφία αποτελεί βασικό πόρο, κατά την περίοδο της απαγορεύσεως που αναφέρεται στο σημείο 2 υπό ζ)-

4. μέτρα αναδιαρθρώσεως και ελέγχου των χοιροτροφιών στο σύνολο του εδάφους της Σαρδηνίας, και ιδίως:

α) τη διαρρύθμιση των υπαρχόντων χοιροστασίων ώστε να επιτρέπουν ικανοποιητική υγειονομική προστασία, την ενδεχόμενη συγκέντρωσή τους καθώς και τους όρους μέτρων ενθαρρύνσεως ιδιαίτερα όσον αφορά το ελάχιστο και μέγιστο μέγεθος αυτών των χοιροτροφιών-

β) τον υγειονομικό έλεγχο των χοιροτροφιών και τον έλεγχο μετακινήσεως των χοίρων-

γ) τον δειγματοληπτικό ορρολογικό έλεγχο των χοίρων στα σφαγεία-

δ) τον δειγματοληπτικό εργαστηριακό έλεγχο των σφαζομένων αγριοχοίρων.

Άρθρο 3

Η Επιτροπή, μετά από εξέταση του προγράμματος που προτείνεται από τις ιταλικές αρχές και τις ενδεχόμενες τροποποιήσεις που πρέπει να επέλθουν, αποφασίζει για την έγκριση του προγράμματος σύμφωνα με τη διαδικασία που προβλέπεται στο άρθρο 8. Ζητείται η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων για την οικονομική πλευρά και η Μόνιμη Διαρθρωτική Επιτροπή για τις διαρθρωτικές πλευρές.

Άρθρο 4

Η δράση που προβλέπεται από την παρούσα απόφαση, στο μέτρο που επιδιώκει την επίτευξη των στόχων που ορίζονται στο άρθρο 39 παράγραφος 1 υπό α) της συνθήκης, συνιστά κοινή δράση κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(5), όπως τροποποιήθηκε τελευταία από τον κανονισμό (ΕΟΚ) αριθ. 929/79(6).

Άρθρο 5

1. Η διάρκεια της πραγματοποιήσεως της κοινής δράσεως είναι πενταετής από την ημερομηνία που καθορίστηκε από την Επιτροπή στην απόφαση της εγκρίσεως του προγράμματος και το αργότερο από την 1η Φεβρουαρίου 1981.

2. Η συμμετοχή του Ταμείου, τμήμα προσανατολισμού, ορίζεται σε 30 εκατομμύρια ευρωπαϊκές λογιστικές μονάδες.

3. Το άρθρο 6 παράγραφος 5 του κανονισμού (ΕΟΚ) αριθ. 729/70 εφαρμόζεται στην παρούσα απόφαση.

Άρθρο 6

1. Εφ' όσον είναι σύμφωνες με το πρόγραμμα που έχει εγκριθεί από την Επιτροπή σύμφωνα με το άρθρο 3, είναι επιλέξιμες από το Ταμείο, τμήμα προσανατολισμού, εντός των ορίων που καθορίζονται στο άρθρο 5, οι δαπάνες που πραγματοποίησε η Ιταλία:

- βάσει του άρθρου 2 σημείο 1 υπό α), γ), δ), ε), και στ), και σημείο 2 υπό, δ), ε) και στ), σημείο 3 υπό α), γ), δ) και στ) και σημείο 4 υπό β), γ) και δ),

- βάσει του άρθρου 2 σημείο 4 υπό α).

2. Το Ταμείο αποδίδει 50% των επιλεξίμων δαπανών μέσα στο όριο των 60 εκατομμυρίων ευρωπαϊκών λογιστικών μονάδων, από τα οποία 20 εκατομμύρια ευρωπαϊκών λογιστικών μονάδων κατ' ανώτατο όριο για τις δαπάνες που πραγματοποιούνται βάσει της παραγράφου 1 δεύτερη περίπτωση.

3. Οι λεπτομέρειες εφαρμογής του παρόντος άρθρου θεσπίζονται, εφ' όσον είναι ανάγκη, σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 7

1. Οι αιτήσεις πληρωμής αφορούν τις δαπάνες που πραγματοποιεί η Ιταλία κατά τη διάρκεια ενός ημερολογιακού έτους και υποβάλλονται στην Επιτροπή πριν από την 1η Ιουλίου του επομένου έτους.

2. Η παροχή της ενισχύσεως από το Ταμείο αποφασίζεται σύμφωνα με το άρθρο 7 παράγραφος 1 του κανονισμού (ΕΟΚ) αριθ. 729/70.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 8

1. Στις περιπτώσεις που γίνεται αναφορά στη διαδικασία που καθορίζεται στο παρόν άρθρο, ο πρόεδρος συγκαλεί αμελλητί τη Μόνιμη Κτηνιατρική Επιτροπή που έχει συσταθεί με την απόφαση 68/361/ΕΟΚ(7), στο εξής αποκαλουμένη "επιτροπή", είτε με δική του πρωτοβουλία ή κατόπιν αιτήσεως Κράτους Μέλους.

2. Στην Επιτροπή, οι ψήφοι των Κρατών Μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν ψηφίζει.

3. Ο αντιπρόσωπος της Επιτροπής υποβάλλει σχέδιο για τα μέτρα που πρέπει να ληφθούν. Η επιτροπή διατυπώνει τη γνώμη της για αυτά τα μέτρα σε προθεσμία που ο πρόεδρος δύναται να καθορίσει ανάλογα με τον επείγοντα χαρακτήρα των προς εξέταση θεμάτων. Αποφασίζει με πλειοψηφία σαράντα μιας ψήφων.

4. Η Επιτροπή θεσπίζει τα μέτρα και τα θέτει αμέσως σε εφαρμογή εφ' όσον είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο εγκρίνει τα μέτρα με ειδική πλειοψηφία.

Αν, κατά τη λήξη προθεσμίας 3 μηνών από την ημερομηνία κατά την οποία συγκλήθηκε, το Συμβούλιο δεν έχει θεσπίσει μέτρα, η Επιτροπή εγκρίνει τα προτεινόμενα μέτρα και τα θέτει αμέσως σε εφαρμογή, εκτός από την περίπτωση που το Συμβούλιο αποφάνθηκε με απλή πλειοψηφία κατά των μέτρων αυτών.

Άρθρο 9

Το άρθρο 8 ισχύει μέχρι την 21η Ιουνίου 1981.

Άρθρο 10

1. Η Επιτροπή παρακολουθεί την εξέλιξη της αφρικανικής πανώλους των χοίρων στη Σαρδηνία και την εφαρμογή του προγράμματος εξαλείψεώς της. Πληροφορεί περί αυτής τακτικά, τουλάχιστον μία φορά κατ' έτος, τα Κράτη Μέλη στην Επιτροπή με βάση τις πληροφορίες των ιταλικών αρχών και ενδεχόμενα τις εκθέσεις που υποβάλλουν εμπειρογνώμονες, οι οποίοι ενεργούν για λογαριασμό της Κοινότητος και ορίζονται από την Επιτροπή και έχουν μεταβεί επί τόπου.

2. Αν παραστεί ανάγκη να τροποποιηθεί το πρόγραμμα εξαλείψεως κατά τη διάρκεια της εφαρμογής του, λαμβάνεται νέα απόφαση εγκρίσεως κατά τη διαδικασία που προβλέπεται στο άρθρο 8.

Άρθρο 11

Η παρούσα απόφαση απευθύνεται στην Ιταλική Δημοκρατία.

Έγινε στις Βρυξέλλες, στις 11 Νοεμβρίου 1980.

Για το Συμβούλιο

Ο Πρόεδρος

C. NEY

(1) ΕΕ αριθ. Α 232 της 10.9.1980, σ. 3.

(2) ΕΕ αριθ. Α 291 της 10.11.1980, σ. 80.

(3) Γνώμη διατυπωθείσα την 29η Οκτωβρίου 1980 (μη δημοσιευθείσα ακόμη στην Επίσημη Εφημερίδα).

(4) EΕ αριθ. Ν 26 της 31.1.1977, σ. 78.

(5) ΕΕ αριθ. Ν 94 της 28.4.1970, σ. 13.

(6) ΕΕ αριθ. Ν 117 της 12.5.1979, σ. 4.

(7) ΕΕ αριθ. Ν 255 της 18.10.1968, σ. 23.